REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 02-784/13

21. mart 2013. godine

B e o g r a d

NARODNA SKUPŠTINA

Odbor za pravosuđe, državnu upravu i lokalnu samoupravu, na 22. sednici održanoj 21. marta 2013. godine, razmatrao je Izveštaj o radu Državnog veća tužilaca za 2012. godinu.

Sednici Odbora prisustvovali su Branislav Stamenković i Majda Rakić, članovi Državnog veća tužilaca.

Na osnovu člana 237. stav 4. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podnosi

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Državnog veća tužilaca za 2012. godinu, koji je podnet Narodnoj skupštini na osnovu člana 19. stav 1. Zakona o Državnom veću tužilaca, i utvrdio Predlog zaključka koji dostavlja Narodnoj skupštini na razmatranje i usvajanje.

Za izvestioca Odbora na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović

P R E D L O G

Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 239. stav 3. Poslovnika Narodne skupštine (Prečišćeni tekst - „Službeni glasnik RS“, broj 20/12),

Narodna skupština, na \_\_\_\_ održanoj \_\_\_\_\_\_\_\_\_\_\_ godine, donela je

Z A K Lj U Č A K

o Izveštaju o radu Državnog veća tužilaca za 2012. godinu

1. Narodna skupština konstatuje da je Državno veće tužilaca u Izveštaju o radu za 2012. godinu celovito predstavilo aktivnosti Veća, koje proizlaze iz Ustavom i zakonom utvrđenog položaja Državnog veća tužilaca kao samostalnog organa koji obezbeđuje i garantuje samostalnost javnih tužilaca i zamenika javnih tužilaca.

2. Narodna skupština ocenjuje da su aktivnosti Državnog veća tužilaca na reformisanju javnog tužilaštva i afirmaciji novih instituta krivičnog zakonodavstva, u okviru ukupne reforme pravosudnog sistema, preduslov za stvaranje nezavisnog, odgovornog i efikasnog pravosudnog sisitema, za uspostavljanje vladavine prava i ostvarivanje i zaštitu prava građana, kao i za ispunjenje uslova za sticanje statusa kandidata za članstvo u Evropskoj uniji.

U tom smislu, Narodna skupština će podržati sve aktivnosti Državnog veća tužilaca na otklanjanju uočenih nedostataka dosadašnje reforme pravosuđa i, u vršenju zakonodavne funkcije, nastojati da se izgradi potreban zakonski okvir.

3. Narodna skupština očekuje da Državno veće tužilaca, vršeći funkciju garanta samostalnosti nosilaca javnotužilačke funkcije, dosledno i odgovorno primenjuje kriterijume i merila za ocenu stručnosti, osposobljenosti i dostojnosti, za vrednovanje njihovog rada, kao i za utvrđivanje odgovornosti nosilaca ove funkcije za nestručan i nesavestan rad.

4. Ovaj zaključak objaviće se u „Službenom glasniku RS“.

RS Broj:

U Beogradu, \_\_\_ godine

NARODNA SKUPŠTINA

PREDSEDNIK

mr Nebojša Stefanović

O B R A Z L O Ž E Nj E

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 239. stav 3. Poslovnika Narodne skupštine (Prečišćeni tekst - „Službeni glasnik RS“, broj 20/12).

Članom 239. stav 1. Poslovnika Narodne skupštine predviđeno je da Narodna skupština razmatra izveštaje koje su državni organi, organizacije i tela podneli Narodnoj skupštini, narodnim poslanicima i nadležnom odboru, kao i predlog zaključka, odnosno preporuke nadležnog odbora na prvoj narednoj sednici.

Članom 19. stav 1. Zakona o Državnom veću tužilaca („Službeni glasnik RS“, br. 116/08, 101/10 i 88/11) utvrđeno je da Državno veće tužilaca podnosi godišnji izveštaj o svom radu Narodnoj skupštini.

Saglasno navedenoj odredbi Zakona, Državno veće tužilaca podnelo je Izveštaj o radu za 2012. godinu.

Odbor za pravusuđe, državnu upravu i lokalnu samoupravu je, kao nadležan odbor, razmotrio Izveštaj o radu Državnog veća tužilaca za 2012. godinu na 22. sednici održanoj 21.marta 2013. godine i, u skladu sa članom 237. stav 4. Poslovnika Narodne skupštine (Prečišćeni tekst), podneo Narodnoj skupštini izveštaj, sa Predlogom zaključka koji je, povodom razmatranja Izveštaja, utvrdio na 24. sednici, održanoj 29. marta 2012. godine.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.